## Rješenje Ustavnog suda Republike Hrvatske br. U-II-890/1999. od 28. listopada 1999.

### NN 112/1999 (29.10.1999.), Rješenje Ustavnog suda Republike Hrvatske br. U-II-890/1999. od 28. listopada 1999.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu dr. Jadranko Crnić,
predsjednik Suda te suci Zdravko Bartovčak, dr. Velimir
Belajec, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić,
Ivan Marijan Severinac, Milan Vuković i Mladen Žuvela,
rješavajući u povodu prijedloga Hrvatske seljačke
stranke iz Zagreba, zastupane po predsjedniku Zlatku Tomčiću,
a ovaj po Matiji Očiću, odvjetniku iz Zagreba, Lašćinska
cesta 77A, za pokretanje postupka za ocjenu ustavnosti Odluke
Zastupničkog doma Hrvatskoga državnog sabora o izboru
sudaca Ustavnog suda Republike Hrvatske od 22. listopada 1999.,
na sjednici održanoj 28. listopada 1999. godine, donio je
sljedeće

## RJEŠENJE

I. Prijedlog za pokretanje postupka za ocjenu ustavnosti Odluke
Zastupničkog doma Hrvatskoga državnog sabora o izboru
sudaca Ustavnog suda Republike Hrvatske, klasa: 711-01/99-01/01
od 22. listopada 1999., se odbacuje.

II. Ovo rješenje će se objaviti u »Narodnim novinama«.

Obrazloženje

Hrvatska seljačka stranka (nastavno: HSS) podnijela je
prijedlog za ocjenu ustavnosti Odluke Hrvatskoga državnog
sabora navedene u točki I. izreke, navodeći da je
osporavana Odluka u nesuglasju s odredbama čl. 3., 5.,
79., 80. i 81. Ustava Republike Hrvatske.

Povreda odredaba čl. 3. Ustava, po stajalištu podnositelja,
proizlazi iz nepoštivanja prava odlučivanja u okviru
demokratskog višestranačkog sustava i vladavine prava,
dok se povreda odredaba čl. 5. Ustava očituje u
nesuglasnosti osporavane Odluke s općom dužnošću
poštivanja Ustava, zakona, drugih propisa i pravnog poretka
općenito. Nadalje, da je rad Zastupničkog i Županijskog
doma Hrvatskoga državnog sabora reguliran njihovim poslovnicima
koji su usklađeni s Ustavom, a donošenjem osporavane
Odluke da nije poštivano unutarnje ustrojstvo i način
rada tih tijela. Pored toga, da je osporavana Odluka donesena
na način da dijelu izabranih članova HSS-a niti
u jednom od saborskih domova nije bila pružena mogućnost
da na propisani način odlučuju o izboru sudaca Ustavnog
suda, što je u nesuglasju s odredbama čl. 80. i 81.
Ustava.

Iznoseći kronologiju događanja koja su prethodila izboru
sudaca Ustavnog suda odnosno donošenju osporavane Odluke,
podnositelj osobito ističe kako u konkretnom slučaju
niti u jednom segmentu postupanja nisu poštivana nikakva
postupovna pravila - od toga da je predstavnik predlagatelja u
Odboru za pravosuđe, izbore i imenovanja zbog kratkoće
vremena onemogućen u provjeri bilo kakvih podataka o predloženim
kandidatima, preko toga da je Županijskom domu Hrvatskoga
državnog sabora od strane Odbora prezentirana samo lista
od »već izabranih« osam kandidata, jednako kao
što je to konačno učinjeno i u Zastupničkom
domu Hrvatskoga državnog sabora, kojem je predložena
za glasovanje lista osmero kandidata, a ne svaki od njih pojedinačno,
pa da se njihovo glasovanje svelo na puko potvrđivanje izbora.

Podnositelj predlaže pokretanje ustavnosudskog postupka i
donošenje odluke o ukidanju osporavane Odluke. Istodobno
predlaže i da Ustavni sud Republike Hrvatske privremeno obustavi
izvršenje osporavane Odluke, zbog bojazni od moguće
situacije da o ustavnosti osporavane Odluke odlučuje novi,
nepravilno izabrani sastav Ustavnog suda.

Nakon izvršenog uvida u osporavanu Odluku i podneseni prijedlog,
Ustavni sud Republike Hrvatske je utvrdio da prijedlog nije dopušten.

Temeljem čl. 125. alineje 2. Ustava Republike Hrvatske
ovaj Sud odlučuje i o suglasnosti propisa s Ustavom i zakonom.

Kako je u konkretnom slučaju podnositelj podnio prijedlog
za pokretanje postupka za ocjenu ustavnosti odluke koja nema karakter
ni zakona niti drugog propisa u smislu odredaba čl. 125.
alineje 1. i 2. Ustava, to osporavana Odluka ne može biti
predmetom ocjene pred Ustavnim sudom Republike Hrvatske.

Slijedom izloženog, a na temelju odredbe čl. 26. stavka
2. i čl. 31. Ustavnog zakona o Ustavnom sudu Republike
Hrvatske (»Narodne novine«, broj 99/99, nastavno: Ustavni
zakon), doneseno je rješenje kao u točki I. izreke.

Uslijed, u izreci donijetog rješenja, o prijedlogu za privremenu
obustavu izvršenja osporene Odluke, Ustavni sud nije posebno
odlučivao.

Odluka o objavi (točka II. izreke) temelji se na odredbi
čl. 28. Ustavnog zakona.

Broj: U-II-890/1999
Zagreb, 28. listopada 1999.

USTAVNI SUD REPUBLIKE HRVATSKE

Predsjednik
**dr. Jadranko Crnić,** v. r.

Rješenje, NN 112/1999-1836